**Cyfarfod Bwrdd:** Panel Tenantiaid a Chymunedau

**Adroddiad er Gwybodaeth**

**Enw’r Adroddiad:** Adroddiad Cyfranogiad Blynyddol, Ebrill 2021 - Gorffennaf 2022

1. **Pwrpas yr adroddiad**

Cafodd adroddiad ar y cyfnod Ebrill 2021 hyd Mawrth 2022 ei gyflwyno i’r Panel Tenantiaid a Chymunedau ym Mehefin, a gofynnwyd am adroddiad mewn mwy o ddyfnder ar gyfer cyfarfod yn y dyfodol. Mae’r adroddiad hwn yn rhoi golwg ddyfnach i’r Panel Tenantiaid a Chymunedau ar Gyfranogiad Tenantiaid o Ebrill 2021 hyd at Gorffennaf 2022. Mae’r adroddiad hefyd yn rhoi gwybodaeth am newidiadau a wnaed o ganlyniad i waith ymgynghori a’r mewnbwn o gyfraniad tenantiaid yn ystod y cyfnod mae’r adroddiad yn adrodd amdano.

**2 Camau Gweithredu/Argymhellion**

 Gofynnir am gymeradwyo’r adroddiad.

**3 Cefndir**

 Beth yw Cyfranogiad Tenantiaid?

 Mae nifer o ddiffiniadau o gyfranogiad neu ymgysylltiad tenantiaid. Dyma ddiffiniad

 gan TPAS Cymru, sy’n cael ei ddefnyddio’n helaeth:

 *“Mae cyfranogiad tenantiaid yn ffordd y mae tenantiaid a landlordiaid yn rhannu syniadau. Mae’n ffordd i’r tenant gymryd rhan yn y broses o wneud penderfyniadau a geir yn ystod trafodaethau am wella safon amodau a gwasanaethau tai”*

**4 Cyflwyniad**

Roedd ein gwaith cyfranogiad tenantiaid yn y cyfnod adrodd hwn wedi’i seilio ar ein Strategaeth Cyfranogiad Tenantiaid ar gyfer 2021 – 2024. Cafodd y Strategaeth ei datblygu yn ystod y cyfnod adrodd diwethaf hwn (Ebrill 2020 – Mawrth 2021). Fe ddatblygwyd y Strategaeth ar ôl ymgynghori i gael barn tenantiaid a staff.

4.1 Mae’r adroddiad hwn yn dangos pa gyfleoedd cyfranogiad tenantiaid sydd ar gael a pha weithgareddau ddigwyddodd rhwng Ebrill 2021 a Gorffennaf 2022. Mae cyfyngiadau Covid 19 wedi dylanwadu ar beth oedd Tai Gogledd Cymru’n gallu ei wneud yn ystod y cyfnod hwn (Ebrill 2021 hyd at Gorffennaf 2022) fel yr oeddent hefyd yn ystod y cyfnod adrodd cyn hyn.

**5 Panel Tenantiaid a Chymunedau**

Aelodau’r Panel hwn yw aelodau’r Bwrdd, tenantiaid a staff, a bydd yn cyfarfod bob dau fis. Mae’n gyfrifol am graffu ar ein gwasanaethau a’n perfformiad, er mwyn sicrhau bod yr holl breswylwyr yn cael y safonau uchaf posib o wasanaeth. Mae’r Panel a’i aelodau tenant hefyd yn rhan allweddol o lywodraethiant TGC.

5.1 Yn ystod y cyfnod adrodd hwn, roedd y Panel yn parhau i gyfarfod ar lein bob dau fis; ond erbyn hyn mae wedi mynd yn ôl i gael cyfarfodydd wyneb yn wyneb.

5.2 Mae aelodau tenant wedi gadael y Panel yn ystod y flwyddyn ddiwethaf ac rydym wedi cael ymgyrch i recriwtio pobl. Daeth pedwar aelod newydd i’r Panel yn ddiweddar, tri ohonynt yn aelodau blaenorol o’n Fforwm Tenantiaid.

5.3 Cafodd aelodau tenant o’r Panel eu tywys o gwmpas rhai o’n Cynlluniau. Roedd hynny er mwyn iddynt gael gwell dealltwriaeth o’r gwahanol wasanaethau mae TGC yn eu darparu, a hefyd yr amrywiaeth o gynlluniau sydd gennym a lle maent wedi’u lleoli. Aeth aelodau’r Panel i weld Hostel Pendinas, Cynllun Gofal Ychwanegol Cae Garnedd a thri chynllun tai cyffredinol yn Llain Cytir, Gerddi Canada, a Chae Bold.

**6 Fforwm Tenantiaid**

Y cyfnod adrodd o Ebrill 21 hyd at Mawrth 22 oedd y flwyddyn gyfan gyntaf o’r Fforwm Tenantiaid ers pan gafodd ei ddechrau.

6.1 Bydd yn cyfarfod yn rheolaidd ac yn gyfle i’w aelodau gael gwybodaeth, dylanwadu ar

 ein penderfyniadau a chryfhau ein gwasanaethau. Bydd nod ym mhob cyfarfod o

 neilltuo’r cyfarfod hwnnw i bwnc penodol, er mwyn i’r aelodau gael dysgu mwy am

 TGC, a chael cyfraniad ac adborth i wella’r gwasanaethau rydym yn eu darparu.

6.2 Bu gennym 7 aelod yn ystod y cyfnod adrodd hwn. Cynhaliwyd cyfarfodydd ar lein

 o’r Fforwm, trwy Microsoft Teams, a rhoddwyd sylw i’r materion a ganlyn:

* Ymddygiad Gwrthgymdeithasol – Adolygu’r gweithdrefnau presennol ar ymddygiad gwrthgymdeithasol a rhoi cyfraniad ac adborth
* Cyfranogiad Tenantiaid – adolygu’r arferion cyfredol
* Adolygu’r broses i denantiaid newydd arwyddo i dderbyn tenantiaeth
* Gwefan TGC a’r wybodaeth fydd tenantiaid yn ei chael
* Pa mor fforddiadwy yw’r rhenti a’r taliadau gwasanaeth

6.3 Dyma ddywedodd Bethan, sy’n aelod o’r Fforwm, am ei phrofiad hi o’r Fforwm:

 *“Mae bod yn rhan o’r fforwm tenantiaid yn rhoi llais i ni*  – weithiau fel landlord bydd gan

 TGC wahanol flaenoriaethau a systemau, sydd weithiau ddim yn gweld beth ydym ni ei

 angen, felly mae ein cyfraniad ni’n gymorth i ddatblygu’r darlun ehangach. Rydym ni’n

 grŵp o denantiaid o wahanol fannau ac o wahanol oed, a’r adborth fyddwn yn ei roi yn

 gymorth i TGC allu gweld yr effaith ar y tenant, er mwyn datblygu profiad tenant gwell i

 bobl eraill.”

6.4 Mae 3 o’r 7 aelod wedi symud i’r Panel Tenantiaid a Chymunedau, ac mae ymgyrch

 wedi bod i ddenu aelodau newydd. Mae’r newid o fod aelodau’n symud o’r Fforwm i’r

 Panel Tenantiaid a Chymunedau’n gallu cael ei weld fel llwyddiant, a gobeithio bydd yn

 digwydd yn rheolaidd yn y dyfodol.

6.5 Rydym wedi bod yn recriwtio aelodau newydd i’r Fforwm, a’r ffordd fwyaf lwyddiannus

 o recriwtio oedd trwy negeseuon testun. Rydym hefyd wedi defnyddio’r dulliau arferol

 sef y cyfryngau cymdeithasol, e-bost a thaflen newyddion; ond roedd yr 8 aelod newydd

 sydd wedi cofrestru ar gyfer cyfarfod rhagarweiniol o’r Fforwm wedi gwneud hynny ar ôl

 cael neges testun.

6.6 Mae ein Cynllun Gweithredu’n tynnu sylw at yr angen i reolwyr a meysydd gwasanaeth

 ystyried cyfranogiad tenantiaid gydol yr amser, ac ystyried sut gall y fforwm gyfrannu

 ymhellach.

**7 Grŵp Ymateb Cyntaf**

 Mae’r Grŵp Ymateb Cyntaf yn gronfa ddata o denantiaid sydd â diddordeb mewn bod yn

 ‘ddarllenwyr’ taflenni, ffurflenni, polisïau ac ati a rhoi adborth arnynt.

7.1 Mae 35 aelod, a gymerodd ran rhan yn y meysydd gwaith canlynol yn ystod y cyfnod

 adrodd hwn:

* Pa mor fforddiadwy yw’r rhenti, ac ymgynghori ar wasanaethau
* Cylchlythyrau ac arolygon TPAS Cymru
* Profion ar y bot sgwrsio
* Y broses i denantiaid newydd arwyddo i dderbyn tenantiaeth
* Ymddygiad Gwrthgymdeithasol

7.3 Mae angen i ni ddefnyddio mwy ar y grŵp hwn a chynnig mwy o gyfleoedd iddo roi

 cyfraniad ac adborth. Mae ein Cynllun Gweithredu’n tynnu sylw at hynny, a bydd

 rheolwyr a meysydd gwasanaeth yn cael eu hatgoffa’n rheolaidd i ystyried cyfranogiad

 tenantiaid wrth ddatblygu polisïau, adolygu gwasanaethau neu weithio ar brosiectau

 newydd.

**8 Proffil o’r tenantiaid sy’n cymryd rhan yn y Panel Tenantiaid a Chymunedau,**

 **y Fforwm Tenantiaid a’r Grŵp Ymateb Cyntaf**

Mae’r proffil yn dangos bod 88% o’r aelodau o dai anghenion cyffredinol, 8% o’n

 darpariaeth i bobl hŷn a 4% o’n darpariaeth Tai â Chymorth. Mae 53% o’r aelodau’n byw

 yng Nghonwy, 39% yng Ngwynedd, 6% yn Ynys Môn a 2% yn Sir Ddinbych. Mae’r

 mwyafrif yn ferched, sef 67% ac mae gan 39% ohonynt anabledd. Roedd 6% yn dymuno

 peidio dweud.

 Mae dosbarthiad gwastad o ran oedran:

* 18 – 24 6%
* 25 – 34 4%
* 35 – 44 22%
* 45 – 54 31%
* 55 – 66 14%
* 65 a throsodd 14%

**9 Grŵp Prosiect Trawsnewid Digidol**

 Mae hwn yn grŵp o staff ac un tenant, sy’n cyfarfod yn rheolaidd i adolygu a

 phenderfynu pa welliannau digidol y gall TGC eu gwneud.

9.2 Mae’r grŵp wedi bod yn edrych ar y meysydd gwaith hyn, ac yn parhau i wneud hynny:

* Gweithio Ystwyth
* Gwefan
* Cyfathrebu Digidol
* Strategaeth Ddigidol
* Bot sgwrsio

 9.3 Dyma’r Canlyniad/Newidiadau i wasanaethau yn dilyn cyfranogiad tenantiaid:

* Datblygu a dechrau defnyddio’r bot sgwrsio
* Gofyn am i grŵp o denantiaid gael eu gwahodd i brofi’r bot sgwrsio
* Adolygu’r wefan a newid y cynnwys a’r ffordd o symud o’i chwmpas
* Darparu cyfraniad (mewnbwn) a chymeradwy’r Strategaeth Ddigidol

**10**. **Bot sgwrsio**

 Fel y trafodwyd uchod, fe ddatblygwyd y bot sgwrsio fel rhan o’r Prosiect Trawsnewid

 Digidol. Gofynnwyd am i grŵp o denantiaid gael gwahoddiad i brofi’r bot sgwrsio cyn iddo

 fynd yn fyw. Gofynnwyd i aelodau o’r Grŵp Ymateb Cyntaf brofi’r bot sgwrsio a rhoi eu

 barn arno, cyn iddo fod ar gael yn fyw ar y wefan i bobl ei ddefnyddio.

10.1 Roedd y bobl oedd i gymryd rhan yn hyn yn cael ebost gyda dolen i gysylltu â’r bot

 sgwrsio, a gofynnwyd iddynt ystyried y pwyntiau a ganlyn:

* Beth oedd yn gweithio’n dda?
* Beth oedd ddim yn gweithio gystal?
* Beth oedd ar goll?
* Oedd unrhyw ddolenni wedi torri/ar goll?
* Unrhyw adborth ar y geiriau a ddefnyddiai, y cynllun neu ei ymddangosiad?
* Unrhyw awgrymiadau neu adborth?

10.2 Canlyniad/newidiadau i’r gwasanaeth o ganlyniad i gyfranogiad y tenantiaid:

* Trwsio rhai dolenni y gwelwyd nad oeddent yn gweithio
* Pan ofynnwyd i’r bot sgwrsio am wybodaeth am yr angen i ad-dalu am ddifrod

 i eiddo, nid oedd yn rhoi gwybodaeth. Cafodd hynny ei ddatrys trwy roi dolen

 i gysylltu gyda’r wybodaeth honno

* Roedd yn anodd cael ateb neu’n anodd i bobl gael eu cyfeirio at le roedd

 gwybodaeth i’w chael am renti a thaliadau gwasanaeth. Cafodd hynny ei

 ddatrys gyda dolen, a hefyd rhoddwyd gwybod sut i gysylltu â’r Tîm Incwm

* Nodwyd nad oedd unrhyw beth yn dod i fyny pan ofynnwyd am ôl-ddyledion

 rhent. Datryswyd hynny gyda gwybodaeth am sut i gael cefnogaeth oddi wrth

 ein Tîm Incwm.

* Yn gyffredinol, roedd teimlad cadarnhaol am drefn ac edrychiad y bot sgwrsio, a pha mor hawdd oedd ei ddefnyddio.
* Roedd yr adborth o gymorth wrth gael gwell trefn ar rannau lle roedd

 dyblygu’n digwydd, neu bethau anghywir

* Mae’r bot sgwrsio bellach yn fyw, ac yn cael ei fonitro gan ein Swyddog

 Digidol, fydd yn gweithio ar hyrwyddo ei ddefnyddio.

**11 Ymgynghori ar ba mor fforddiadwy yw rhenti a thaliadau gwasanaeth**

 Fe wnaeth TGC ymgynghori i gael barn tenantiaid ar ba mor fforddiadwy yw rhenti a

 thaliadau gwasanaeth. Roedd y gwaith hwnnw’n golygu:

* Arolwg ar lein
* Digwyddiadau wyneb yn wyneb
* Cyfweliadau/trafodaethau dros y ffon
* Fforwm Tenantiaid

 10.1 Cafodd yr arolwg ar lein ei rhannu ar ein tudalen Facebook, twitter, a’n gwefan. Fe wnaethom ni hefyd rannu dolen i’r arolwg trwy gyfrwng cyfeiriadau e-bost oedd gennym ar gyfer ein tenantiaid. Cafodd hefyd ei rhannu trwy neges testun.

10.2 Defnyddiwyd digwyddiadau wyneb yn wyneb i annog pobl i gymryd rhan mewn trafodaeth am ba mor fforddiadwy oedd rhenti. Cafodd y rhai gymerodd ran yn hynny gyfle hefyd i gwblhau arolwg ar bapur. Cynhaliwyd y digwyddiadau wyneb yn wyneb yn Llys Mair, Bangor, Llain Cytir, Caergybi, Parc Clarence, Llandudno, a Chae Bold, Caernarfon. Gyrrwyd gwahoddiadau i’r holl denantiaid yn y cynlluniau hyn, gyda chopi papur o’r arolwg ac amlen barod. Os na allai tenantiaid ddod i’r digwyddiadau, roedd cyfle iddynt roi eu barn dros y ffôn neu trwy ebost.

10.3 Cafwyd cyfres o gyfweliadau/trafodaethau dros y ffôn gyda thenantiaid oedd â diddordeb, er mwyn cael eu barn. Gofynnwyd i aelodau o’r Grŵp Ymateb Cyntaf a oeddent eisiau cymryd rhan. Hefyd gofynnodd staff o’r Tîm Rhenti i denantiaid oedd yn cysylltu â TGC a oeddent yn dymuno cael galwad ffôn yn ôl i gael cymryd rhan.

10.4 Defnyddiwyd y Fforwm Tenantiaid fel grŵp ffocws i gael barn ei aelodau.

10.5 Fe wnaeth cyfanswm o 354 o bobl gymryd rhan yn yr ymgynghoriad:

* Arolwg ar lein – 249
* Digwyddiadau wyneb yn wyneb (yn cynnwys arolygon papur a ddychwelwyd yn y post) – 72
* Cyfweliadau/trafodaethau dros y ffôn – 25
* Fforwm Tenantiaid - 8

10.6 Canlyniad/newidiadau i’r gwasanaeth o ganlyniad i gyfranogiad y tenantiaid:

* Cafodd y Cynllun Ymgynghori gyfraniad oddi wrth y Fforwm Tenantiaid. Roedd y Fforwm yn cefnogi’r cynllun; ond dywedwyd y byddai gofyn am alwadau ffôn yn ffordd ychwanegol o weithredu wrth ymgynghori â thenantiaid
* Trefnu i gynnal cyfarfod gyda Capita (sy’n darparu system dai TGC) i drafod y posibilrwydd o wneud newidiadau i gynllun datganiadau rhent. Mae hyn yn parhau i fynd ymlaen
* Dechrau defnyddio arf i gyfrifo budd-daliadau. Bydd ein Swyddogion Incwm yn defnyddio hyn i gynorthwyo tenantiaid i gael gymaint o fudd-daliadau ag y bo modd
* Dechrau ar drefn o weithio ar sail bro. Mae gan ein Swyddogion Incwm bob un eu hardal ddaearyddol eu hunain i’w rheoli.
* Gwella sgiliau swyddogion Incwm fel eu bod yn gallu cynnig cyngor ar gynhwysiant ariannol. Cyn hyn, dim ond un aelod o’r tîm oedd yn gallu rhoi’r cyngor hwn
* Mae’n nod gennym i fod yn fwy rhagweithiol, a chysylltu â thenantiaid yn gynharach os bydd ganddynt ôl-ddyledion
* Cynhyrchwyd taflenni ar daliadau gwasanaeth, i fynd allan gyda datganiadau rhent
* Byddwn yn parhau i adolygu’r gwasanaeth a gofyn am fewnbwn pellach oddi wrth denantiaid.

**11 Adolygu’r polisi a gweithdrefn ymddygiad gwrthgymdeithasol**

 Un o’r meysydd allweddol o ddiddordeb mewn trafodaethau gyda thenantiaid oedd

 ymddygiad gwrthgymdeithasol. Mi wnaeth ein Fforwm Tenantiaid a’r Grŵp Ymateb

 Cyntaf gymryd rhan yn yr adolygiad hwn.

11.1 Cafodd y tenantiaid oedd yn cymryd rhan yn hyn wybodaeth am ffordd TGC o drin

 ymddygiad gwrthgymdeithasol, y mathau mwyaf cyffredin yr adroddwyd amdanynt,

 adolygu’r polisi a’r weithdrefn bresennol, a chael cyfle i edrych ar bolisi a gweithdrefnau

 landlordiaid cymdeithasol eraill.

11.2 Canlyniadau/newidiadau i’r gwasanaeth o ganlyniad i gyfranogiad y tenantiaid:

* Datblygu polisi a gweithdrefnau newydd
* Rhan newydd o’r wefan, ar ymddygiad gwrthgymdeithasol, gyda gwybodaeth eglur a chryno i denantiaid. Mae hefyd yn rhoi diffiniad eglur ohono a beth sy’n digwydd ar ôl cael adroddiad amdano
* Hyfforddiant i staff
* Datblygu Cynlluniau Gweithredu ar gyfer pob achos byddwn yn ymchwilio iddo. Bydd y cynllun gweithredu’n cael ei rannu gyda’r tenant
* Mae TGC wedi ymuno mewn partneriaeth gyda gwasanaeth cymodi, i’w ddefnyddio fel dewis mewn rhai achosion e.e. cymodi rhwng dau gymydog ar fater sŵn.

**12 Mannau gwyrdd cymunedol**

 Yn ystod y cyfnod adrodd hwn, fe wnaethom ni ymgynghori gyda phreswylwyr am y

 mannau gwyrdd ar gynlluniau. Fe ddefnyddiwyd Llys Mair a Pharc Clarence fel cyfle i

 brofi hyn cyn, gobeithio, estyn allan i gynlluniau eraill.

12.1 Canlyniad/newidiadau i’r gwasanaeth o ganlyniad i gyfranogiad y tenantiaid:

* Roedd y bobl yn Llys Mair fu’n cymryd rhan eisiau gweld plannu blodau gwyllt

ar y cynllun, i ddenu bywyd gwyllt a gwella golwg y cynllun

* Cafwyd awgrymiadau am osod hysbysfwrdd i roi gwybodaeth am y blodau.

 Dylai hynny hefyd fod o gymorth i gael preswylwyr i barchu’r ardal

* Nid oedd preswylwyr yn dymuno gweld defnyddio darnau mawr o’r tir gwyrdd

 ar gyfer hyn, ac roeddent eisiau i ran ohono gael ei adael fel y mae

* Cafodd darnau bychain o dir mewn gwahanol rannau o’r cynllun eu plannu,

 ond gan adael digon o dir gwyrdd hefyd. Gosodwyd hysbysfyrddau i roi

 gwybodaeth am y blodau

* Dywedodd preswylwyr Parc Clarence bod angen tacluso’r tir gardd

 cymunedol, a dod â bywyd yn ôl iddo. Cafwyd sylwadau ei fod yn edrych fel

 pe bai wedi dirywio ac nad oedd preswylwyr yn ei werthfawrogi. Roedd yr

 ardal yn aml yn denu sbwriel, ac roedd angen ei gwneud yn fwy croesawgar.

 Soniodd preswylwyr hefyd am gael lle i blant chwarae a’i fwynhau

* Yn dilyn y diwrnod ymgynghori gyda’r preswylwyr, cafodd y tir ei dorri yn ôl a’i

 drin gyda *rotovator*, wedyn hau blodau gwyllt mewn rhai rhannau

* Gosodwyd blychau ar gyfer pryfed a chwilod
* Gwnaed cais am arian i osod meinciau ac offer chwarae bychan

**13 Penrhos Corner**

 Mae Penrhos Corner yn darparu llefydd byw gyda chymorth i breswylwyr sy’n

 gwella oddi wrth anawsterau iechyd meddwl neu sydd â’r anawsterau hynny yn y tymor

 hir. Mae gan y cynllun le cymunedol awyr agored, nad yw’n cael ei ddefnyddio lawer,

 os o gwbl, gan y preswylwyr. Gofynnwyd i’r preswylwyr pam nad oedd yn cael ei

 defnyddio lawer, ac a oeddent yn dymuno cael prosiect i’w wella, a beth fyddent eisiau

 ei weld yn digwydd yno.

13.1 Canlyniad/newidiadau i’r gwasanaeth o ganlyniad i gyfranogiad y tenantiaid:

* Dywedodd rhai o’r preswylwyr eu bod yn mwynhau tyfu planhigion, ac roedd

 gan rai blanhigion unigol mewn potiau mewn rhannau o’r cynllun

* Dywedwyd y byddai’n dda cael tacluso’r ardal honno, a chael lle braf i bobl

 eistedd tu allan

* Dywedodd preswylwyr y byddai’n dda cael prosiect i wella’r ardal honno
* Dywedodd rhai preswylwyr eu bod yn dymuno tyfu eu llysiau eu hunain
* Mewn cyfarfod tŷ yn diweddarach, rhoddwyd gwybodaeth i’r tenantiaid am

 brosiect gan Cadw Cymru’n Daclus i greu, adfer neu wella mannau gwyrdd.

 Roedd y prosiect yn golygu darparu offer, planhigion a swyddog prosiect i

 weithio gyda phobl i greu lle i dyfu planhigion

* Roedd modd gwneud cais i gynllun Lleoedd Lleol ar gyfer Natur Cadw Cymru’n

 Daclus, ac roedd y cais yn llwyddiannus. Bydd y swyddog prosiect yn gweithio

 gyda phreswylwyr a staff i greu lle i dyfu planhigion, a hefyd yn darparu cyngor

 ar sut i’w gynnal ar gyfer y dyfodol.

**14 Taverners Court**

Mae gan gynllunTaverners Court yn Llandudno 31 o fflatiau i breswylwyr dros

 55 oed, a gwasanaeth warden i’w cefnogi. Mae gan y preswylwyr ardal gymunedol, a

 byddant yn aml yn trefnu digwyddiadau a gweithgareddau fel boreau coffi. Mae nifer

 fechan o breswylwyr wedi holi am greu grŵp ac efallai gael cymorth i wneud cais am

 arian i drefnu digwyddiadau yn y dyfodol. Gyrrwyd llythyr i’r holl breswylwyr i'w

 gwahodd i gyfarfod agored i drafod ffurfio grŵp a’r digwyddiadau i’w cynnal yn y dyfodol.

14.1 Canlyniad/newidiadau i’r gwasanaeth o ganlyniad i gyfranogiad y tenantiaid:

* Roedd gan breswylwyr ddiddordeb sylweddol mewn ffurfio grŵp a threfnu

 gweithgareddau a digwyddiadau ar ran y preswylwyr

* Cafodd tenantiaid gyngor ar sut i ffurfio grŵp, cyfrifoldebau, ymgynghori gyda

 phreswylwyr eraill, sefydlu cyfrif banc, a gweud cais am arian

* Cyfarfod pellach i gael ei drefnu, i gynorthwyo i sefydlu’r grŵp
* Bydd y grŵp yn parhau i gael cefnogaeth

**16 E-feicio**

Mae hwn yn brosiect mewn partneriaeth gyda Chyngor Bwrdeistref Sirol Conwy i

 ddarparu cyfleoedd i denantiaid TGC gymryd rhan a chael mwy o fynediad at

 weithgaredd, er mwyn gwella iechyd a llesiant. Trefnwyd 5 sesiwn gyda hyfforddwr, a

 darparwyd e-feiciau. Cymerodd 8 o denantiaid ran, ac mae enghreifftiau isod o’r

 sylwadau a gafwyd:

 *Diolch am y gwahoddiad, roedd yn llawer o hwyl. Rydw i rŵan yn hel arian ar gyfer beic!*

 *Roedd yn braf cael mynd allan a chyfarfod pobl glên.*

 *Rydw i wedi cael hwyl, a heb fod ar feic ers blynyddoedd.*

 *Rydw i’n wirioneddol falch fy mod wedi gwneud hyn. Mae wedi bod yn hwyl o ddifri cael*

 *gwneud pethau na fyddwn fel arfer yn ei wneud.*

 **17 Digwyddiadau a gweithgareddau**

 Byddwn fel arfer yn trefnu digwyddiadau a gweithgareddau i ymgysylltu â’n tenantiaid.

 Dylai’r digwyddiadau a gweithgareddau hyn roi cyfle i denantiaid gymryd rhan gyda

 Tai Gogledd Cymru a gwella ansawdd bywyd mewn cymunedau lle mae ein

 tenantiaid yn byw. Roedd effaith cyfyngiadau Covid 19 yn amharu ar y rhain yn ystod

 y cyfnod adrodd diwethaf. Er bod rhai cyfyngiadau Covid 19 yn parhau ar adegau yn

 ystod y cyfnod adrodd hwn, rydym ni wedi gallu trefnu mwy o weithgareddau

 (gan wneud asesiadau risg trylwyr).

 17.1 Fe wnaethom ymweld â chynlluniau tai a threfnu digwyddiadau awyr agored, ac

 roedd rheiny’n gyfle i gasglu barn tenantiaid, er enghraifft yn ystod yr ymgynghori ar

 ba mor fforddiadwy yw rhenti a thaliadau gwasanaeth Llain Cytir, prosiect blodau

 gwyllt Llys Mair, a gardd gymunedol Parc Clarence.

17.2 Roedd ein cystadleuaeth garddio’n boblogaidd gyda’n tenantiaid unwaith eto, a bu

 cynnydd yn y bobl wnaeth ymgeisio yn ystod y cyfnod adrodd hwn. Gall tenant enwebu

 eu hunain neu gymydog yn y categorïau a ganlyn:

* Yr ardd orau
* Yr ardd sydd wedi gwella fwyaf
* Yr ardd cynwysyddion orau
* Yr ardal/gardd gymunedol sy’n cael ei chynnal orau

17.3 Roedd ein trydedd Gwobr Cymydog Da yn digwydd yn ystod y cyfnod adrodd hwn.

 Y nod gyda’r wobr hon yw talu teyrnged i’r tenantiaid sydd wedi gwneud gwahaniaeth

 sylweddol i fywydau eu cymdogion neu i’r gymuned leol. Roedd gennym ni ddau

 enillydd ar y cyd, sef Amy Hale o Erddi Canada, Caergybi a Cliff Astil o Gae Clyd,

 Craig y Don

17.4 Y Tîm Pobl Hŷn: Roedd eleni’n parhau i fod yn gyfnod heriol, gan ein bod yn parhau i

 fethu agor yn llwyr i bobl gael cymryd rhan yn llawn. Fodd bynnag, trwy gael asesiad

 risg a rheolaeth ofalus fe lwyddodd rheolwyr y Tîm Pobl Hŷn i gyflawni’r amcanion a

 phrosiectau a ganlyn:

* Arolygon Ansawdd Bywyd
* Prosiectau Cynhwysiad Digidol newydd
* Nifer o Ddigwyddiadau Codi Arian
* Dosbarthiadau Ymarfer Corff
* Taflenni Newyddion yn rheolaidd i denantiaid
* Prosiectau Garddio
* Partïon Dathlu a Diddanwyr
* Boreau Coffi a The Prynhawn
* Dangos sut i ymuno â digwyddiadau allanol e.e. Clybiau Cerdded
* Darparu Setiau Teledu Clyfar a Thabledi ar gyfer Cyfarfodydd Zoom, Gweithgareddau a Hyfforddiant
* Gwahodd Siaradwyr i ddod i Gynlluniau
* Ymweliadau Cyswllt Rhwng Cenedlaethau / Teithiau gyda Myfyrwyr Prifysgol Bangor
* Fforymau Age Connect mewn dau Gynllun
* Prosiect adfer ar ôl Covid – Llys y Coed
* Sesiynau Atal Syrthio
* Cyfarfodydd Tenantiaid
* Gweithredu ar Golli Clyw
* Addoli Cymunedol
* Cwis/Dosbarthiadau Celf Blodau/Nosweithiau Ffilm

17.5 Tai â Chymorth: Bu’r Tîm Tai â Chymorth yn parhau i ddarparu amrywiaeth o ddulliau

 o ymgysylltu â phreswylwyr:

* Darparu Calendr Digwyddiadau a Gweithgareddau i bob preswylydd yn y

 cynllun

* Cyfarfodydd tŷ i breswylwyr, i drafod unrhyw faterion neu bryderon allai fod

ganddynt. Roedd hefyd yn gyfle i breswylwyr rannu unrhyw bethau roeddent wedi’u cyflawni/llwyddiannau gawsant yn ystod yr wythnos

* Sesiynau Coginio ar Gyllideb lle mae preswylwyr yn edrych beth yw cost

 cynhwysion ac wedyn yn eu paratoi a’u coginio

* Creu llyfrynnau rysetiau, i breswylwyr gael mynd â rheiny gyda hwy wrth

 symud ymlaen o’r cynllun

* Preswylwyr yn cymryd rhan mewn garddio yn yr holl hosteli, tra mae Penrhos

 Corner yn ymgynghori gyda’r preswylwyr yno am ddarn o dir gwyrdd yn y

 cynllun ar gyfer prosiect i’r preswylwyr

* Sgiliau cadw at gyllideb a chynllunio
* Nosweithiau ffilm
* Nosweithiau cwis

**18 Grant Datblygiad Personol**

 Rydym wedi datblygu ei Grant Datblygiad Personol er mwyn mynd i’r afael â rhwystrau

 ariannol a allai fod yn atal ein tenantiaid rhag cael mynediad at addysg, hyfforddiant

 neu gyflogaeth.

18.1 Dyma rai enghreifftiau o beth all y grant dalu amdano:

* Celfi neu gyfarpar ar gyfer gwaith neu gymhwyster e.e. cit trin gwallt neu lyfrau ar gyfer coleg
* Ffioedd cwrs
* Dillad addas ar gyfer cyfweliad

18.2 Rydym wedi cael 2 gais llwyddiannus yn ystod y cyfnod adrodd hwn:

* Cais am gymorth gyda chostau dillad gwaith i brentis plastrwr
* Cais am gymorth gyda chostau llyfrau ac offer coleg

**19 Cronfa Gymunedol**

 Cafodd ein Cronfa Gymunedol ei datblygu i ddarparu arian i gynorthwyo grwpiau

 gwirfoddol, cymunedol, hamdden neu grwpiau preswylwyr.

19.1 Dylai’r cyrff/grwpiau hyn fod yn datblygu prosiectau a chynlluniau sydd o fudd i’r

 gymuned leol. Rhaid i’r rhai sy’n gwneud cais am arian fod yn:

* Corff neu grŵp gyda chyfansoddiad a chyfrif banc, ac o leiaf ddau unigolyn i arwyddo ar ei chyfer
* Meddu polisi mynediad agored o ran aelodaeth, defnyddio eu cyfleusterau a chymryd rhan mewn digwyddiadau
* Peidio bod yn wleidyddol

19.2 Rydym wedi cael 3 chais llwyddiannus yn ystod y cyfnod adrodd hwn:

* Cais oddi wrth Gylch Meithrin (grŵp cyn-ysgol sy’n gweithredu trwy gyfrwng y Gymraeg) yn gweithio mewn ardal lle mae gan TGC eiddo, am arian tuag at adnoddau a darparu lle awyr agored i’r plant
* Cais oddi wrth glwb pêl-droed iau am offer hyfforddi. Mae’r clwb yn gweithredu mewn ardal lle mae gan TGC eiddo
* Cais oddi wrth grŵp cymunedol sy’n darparu dosbarthiadau a gweithgareddau i bobl ifanc. Mae’r grŵp yn gweithredu mewn ardal lle mae gan TGC eiddo.

**20 Gweithredu yn y Dyfodol**

 Mae angen parhau gyda disgwyliad o roi cyfle i denantiaid ddylanwadu ar

 wasanaethau, fel y gwaith a wneir ar ba mor fforddiadwy yw rhenti a thaliadau

 gwasanaeth, ac ymddygiad gwrthgymdeithasol. Mae angen i feysydd gwasanaeth

 ystyried a oes angen unrhyw gyfranogiad tenantiaid wrth adolygu neu wneud

 newidiadau i ffyrdd o weithio/polisïau a gweithdrefnau.

20.1 Parhau i edrych ar ffyrdd o recriwtio aelodau i’r Panel Tenantiaid a Chymunedau,

 Fforwm Tenantiaid, a’r Grŵp Ymateb Cyntaf. Hefyd edrych ar grwpiau sy’n cael eu tan

 gynrychioli, er enghraifft tenantiaid ieuangach, efallai gydag ymgyrch wedi’i thargedu

 tuag at denantiaid ieuengach.

20.2 Cyn y Pandemig, byddai TGC yn rhoi cyfleoedd i denantiaid gyfranogi mewn

 gweithgareddau awyr agored fel dringo dan do, cerdded bryniau, caiacio, gyda’r nod o

 wella iechyd a llesiant. Roedd y gweithgareddau hynny’n boblogaidd gyda

 phreswylwyr tai â chymorth. Rydym wedi ailddechrau gweithgareddau, a daeth

 e-feicio i ben yn ddiweddar.

20.3 Yn ystod y cyfnod adrodd nesaf, bydd TGC yn ceisio ennill Dyfarniad QED gyda

 sefydliad Tai Pawb. Mae QED yn ddyfarniad ansawdd mewn Cydraddoldeb ac

 Amrywiaeth. Bydd y Dyfarniad QED yn darparu fframwaith ar gyfer gwella

 cydraddoldeb ac amrywiaeth ar draws y sefydliad. Bydd y broses yn cynnwys

 gweithgor o staff, ond bydd hefyd grŵp canolbwyntio tenantiaid. Bydd gwahoddiad i

 denantiaid gyfranogi unwaith eto ar ôl i Tai Pawb gwblhau adolygiad o arferion TGC a

 datblygu cynllun gweithredu i wneud unrhyw welliannau fydd eu hangen.

20.4 Bydd TGC yn gweithio gyda landlordiaid eraill, yn cynnwys Cymdeithas Tai Newydd,

 Grwp Cynefin, Cartrefi Conwy ac eraill i ddatblygu porth ymgysylltu tenantiaid. Bydd

 hwnnw’n llwyfan i roi cyfleoedd i’n tenantiaid ni gymryd rhan mewn gweithgareddau

 ar-lein, digwyddiadau a hyfforddiant. Byddwn yn gofyn i denantiaid brofi’r porth cyn ei

 lansio.

20.5 Mae TGC yn dymuno penodi cwmni newydd i ddarparu system rheoli tai, a bydd

 gwahoddiad i denantiaid gymryd rhan mewn sesiynau arddangos a ddarperir gan

 gwmnïau sydd â diddordeb.

20.6 Bydd gwaith ymgynghori’n digwydd gyda thenantiaid, o ran ba mor fforddiadwy yw

 rhenti.

20.7 Mae TGC yn bwriadu datblygu cynlluniau cymdogaeth, a bydd angen ymgynghori gyda

 thenantiaid.

20.8 Bydd yr adroddiad hwn yn cael ei gyfieithu a’i gyhoeddi ar ein gwefan.

|  |
| --- |
| **Gwybodaeth Ychwanegol** |
| **Amcan Strategol y Cynllun Corfforaethol (s):**  |
| **Goblygiadau Adnoddau****Ariannol:** Cyllideb cyfranogiad tenantiaid**Personél:** Cydlynydd Cyfranogiad Tenantiaid |
| **Effaith cynaliadwyedd –**  |
| **Asesiad Effaith Cydraddoldeb –**  |
| **Risg:** TGC ddim yn gwrando ar ein tenantiaid. Dim cyfle i denantiaid ddylanwadu ar y broses o wneud penderfyniadau.**Difrifoldeb a thebygolrwydd cynhenid:** Effaith = 3 Tebygolrwydd = 3 Cyfanswm = 9**Rheolaethau risg:** Strategaeth a Chynllun Gweithredu Cyfranogiad Tenantiaid**Camau pellach:** Dim |
| **Cyfrinachedd –** Nid yw’n eitem gyfrinachol |
| **Swyddog Cyswllt –** Iwan Evans, Cydlynydd Cyfranogiad TenantiaidFfôn: 01492 563232 |